Εθνική Ελλάδας (ποδόσφαιρο ανδρών)

Ανεπιτυχείς προσπάθειες πρόκρισης

Στα προκριματικά του Μουντιάλ του 1954 η Ελλάδα κατετάγη στη δεύτερη θέση του ομίλου της, πίσω από τη Γιουγκοσλαβία, στη σημαντικότερη έως τότε προσπάθεια πρόκρισης στην τελική φάση μίας διοργάνωσης. Παρόμοια τύχη είχε και η προσπάθειά της στα προκριματικά του Μουντιάλ 1970, όταν τερμάτισε ξανά στη δεύτερη θέση του ομίλου της, πίσω από τη Ρουμανία, χάνοντας την πρόκριση για μόλις έναν βαθμό.
Το 1976 δεν κατάφερε να βρεθεί στα τελικά του Κυπέλλου Εθνών, καθώς έμεινε και πάλι στη δεύτερη θέση του ομίλου της, με τη Δυτική Γερμανία να παίρνει την πρώτη θέση και την πρόκριση. Στα προκριματικά του Euro 1988 είχε την ατυχία να βρεθεί στον ίδιο όμιλο με τη μετέπειτα νικήτρια του τροπαίου Ολλανδία, πραγματοποίησε ωστόσο αξιόλογες εμφανίσεις (εκτός έδρας ισοπαλία 1-1 στο Ρότερνταμ με τους Ολλανδούς), τερματίζοντας τελικά στη δεύτερη θέση.
Παρά το καλό ξεκίνημα στα προκριματικά (τέσσερις συνεχόμενες νίκες) του Euro 1996, δεν υπήρξε η ανάλογη συνέχεια, με αποτέλεσμα η Ελλάδα να τερματίσει τελικά στην τρίτη θέση του ομίλου της, πίσω από τη Ρωσία και τη Σκωτία. Στα προκριματικά του Μουντιάλ 1998 έφτασε μια "ανάσα" από την πρόκριση, δεν κατάφερε όμως να νικήσει στον τελευταίο κρίσιμο αγώνα την πρωτοπόρο του ομίλου Δανία (0-0) στο ΟΑΚΑ, με αποτέλεσμα να καταλάβει την τρίτη θέση του ομίλου της (δεύτερη τερμάτισε η Κροατία) και να αποκλειστεί. Στο Euro 2000 η Ελλάδα θα μπορούσε να είχε πάρει την πρόκριση για την τελική φάση της διοργάνωσης, πλήρωσε όμως την αδυναμία της να επικρατήσει υποδεέστερων θεωρητικά αντιπάλων, με αποτέλεσμα να τερματίσει και πάλι στην τρίτη θέση του ομίλου της, πίσω από τη Νορβηγία και τη Σλοβενία.
Στα προκριματικά του Μουντιάλ 2002 η Ελλάδα απέτυχε να προκριθεί, καταλαμβάνοντας την τέταρτη θέση του ομίλου της, ενώ την ίδια κατάληξη είχε και η προσπάθεια για πρόκριση στο Μουντιάλ 2006, όπου κατετάγη και πάλι στην τέταρτη θέση. Στα προκριματικά του Euro 2016 απέτυχε να προκριθεί στην τελική φάση της διοργάνωσης, για πρώτη φορά έπειτα από τέσσερις συνεχείς προκρίσεις που είχαν προηγηθεί.
Στα προκριματικά του Μουντιάλ 2018 η Ελλάδα κατετάγη δεύτερη στον όμιλο της, πίσω από το πρώτο (και αήττητο) Βέλγιο, διεκδικώντας την πρόκριση στα play-off απέναντι στην Κροατία, χωρίς όμως να τα καταφέρει. Χαρακτηριστικό πάντως είναι ότι η ελληνική ομάδα έκανε πολύ καλές εμφανίσεις και είχε ιδιαίτερα δυνατή παρουσία, ανακάμπτοντας γρήγορα από την πολύ κακή της συνολική εμφάνιση την περασμένη διετία στα προκριματικά του Euro 2016, ενώ ένα ακόμα σημαντικό στοιχείο είναι ότι οι δύο ομάδες που ουσιαστικά την απέκλεισαν, Βέλγιο και Κροατία, πραγματοποίησαν εξαιρετική πορεία στην τελική φάση της διοργάνωσης, φτάνοντας στα ημιτελικά και στον τελικό αντίστοιχα.

Αναλυτικά

Έδρα της Εθνικής Ελλάδας αποτελεί σήμερα το Ολυμπιακό Στάδιο Αθήνας. Κατά καιρούς έχουν χρησιμοποιηθεί ως έδρα το Στάδιο Γεώργιος Καραϊσκάκης, το Γήπεδο Απόστολος Νικολαΐδης, το Καυτανζόγλειο Στάδιο,το Κλεάνθης Βικελίδης,το Στάδιο Νίκος Γκούμας,στη Ριζούπολη,στην Καισαριανή, ενώ με βασικό σκοπό την αποκέντρωση της Εθνικής ομάδας και την προσέγγιση των φιλάθλων όλης της χώρας έχουν περιστασιακά φιλοξενηθεί αγώνες της Εθνικής Ελλάδας σε διάφορες επαρχιακές πόλεις (εκτός Αθήνας και Θεσσαλονίκης), όπως το Ηράκλειο Κρήτης, την Πάτρα, τα Ιωάννινα, τη Λάρισα, την Καλαμάτα, την Καβάλα, τη Ρόδο, τον Βόλο, την Ξάνθη, τη Χαλκίδα, το Κιλκίς, την Κοζάνη, τα Τρίκαλα, την Αλεξανδρούπολη και τα Χανιά.
Τα πρώτα χρόνια και για τρεις και πλέον δεκαετίες το Γήπεδο Λεωφόρου Αλεξάνδρας (σημερινό Απόστολος Νικολαΐδης) φιλοξενούσε αποκλειστικά τους αγώνες της Ελλάδας. Το καθεστώς αυτό άλλαξε στις αρχές της δεκαετίας του 1960, όταν αγώνες της Εθνικής ομάδας διεξήχθησαν τόσο στο Στάδιο της Νέας Φιλαδέλφειας (μετέπειτα Νίκος Γκούμας), όσο και στο Στάδιο Γεώργιος Καραϊσκάκης (για πρώτη φορά το 1962 και το 1964 αντιστοίχως).
Στις 16 Οκτωβρίου 1966 η Ελλάδα φιλοξένησε τη Φινλανδία στο Καυτανζόγλειο Στάδιο της Θεσσαλονίκης, αγωνιζόμενη για πρώτη φορά ως γηπεδούχος εκτός του λεκανοπεδίου Αττικής.
Στις 22 Σεπτεμβρίου 1976 η Εθνική Ελλάδας εμφανίστηκε για πρώτη φορά σε γήπεδο της επαρχίας, υποδεχόμενη το Ισραήλ στο Στάδιο Παναχαϊκής (σημερινό Στάδιο Κώστας Δαβουρλής) της Πάτρας.
Την 1η Δεκεμβρίου 1982 χρησιμοποιήθηκε για πρώτη φορά ως έδρα το νεόκτιστο τότε Ολυμπιακό Στάδιο Αθηνών στη φιλική αναμέτρηση εναντίον της Ελβετίας. Το Ολυμπιακό Στάδιο αποτέλεσε την κύρια έδρα της Εθνικής Ελλάδος για τις δεκαετίες του 1980 και του 1990, ενώ σε όλο αυτό το διάστημα πραγματοποιήθηκε μεγάλος αριθμός αγώνων σε διάφορα στάδια, συμπεριλαμβανομένων παλαιών επιλογών και μερικών νέων σε διάφορες πόλεις ανά την χώρα.
Το 2004 η κύρια έδρα της Εθνικής Ελλάδας μεταφέρθηκε στο νεόδμητο τότε Στάδιο «Γεώργιος Καραϊσκάκης», με εναλλακτικές λύσεις να αποτελούν το Ολυμπιακό Στάδιο, καθώς και κάποια γήπεδα της επαρχίας.
Το Νοέμβριο του 2017 αποφασίστηκε από την ΕΠΟ η εκ νέου αλλαγή έδρας με χρησιμοποίηση και πάλι του Ολυμπιακού Σταδίου ως κύριας έδρας της Εθνικής ομάδας και υποψήφιες εναλλακτικές λύσεις κυρίως τα τρία μεγάλα στάδια της Θεσσαλονίκης και το Παγκρήτιο Στάδιο του Ηρακλείου.

Σήματα

Παρακάτω εμφανίζονται οι εκδοχές του διακριτικού (αναφέρεται και ως εθνόσημο) της εθνικής ομάδας ποδοσφαίρου της Ελλάδας. 
Ακολουθούν οι απεικονίσεις των εθνοσήμων όπου το πρώτο χρησιμοποιήθηκε έως το 2004, χρονιά κατά την οποία αντικαταστάθηκε με το δεύτερο, το οποίο αποτελεί και το σημερινό της διακριτικό. Ενδεικτικά:

Εμφανίσεις

Τα παραδοσιακά χρώματα της εθνικής Ελλάδος, τα οποία και χρησιμοποιούνται ανελλιπώς στις εμφανίσεις της ομάδας, είναι το κυανό και το λευκό, που προέρχονται φυσικά από τα χρώματα της ελληνικής σημαίας.
Ακολουθούν ορισμένες από τις πιο ιστορικές, όπως και άλλες εμφανίσεις οι οποίες χρησιμοποιήθηκαν από την εθνική ομάδα ποδοσφαίρου ανδρών της Ελλάδας.